b'\n_START_ARTICLE_\nDY \xc2\xabCeylon\xc2\xbb\n_START_SECTION_\nCruiset 1881\xe2\x80\x931882\n_START_PARAGRAPH_\n\xc2\xabCeylon\xc2\xbb ble solgt til selskapet Inter-Oceanic Steam Yachting Company, som i l\xc3\xb8pet av juli 1881 begynte \xc3\xa5 avertere \xc2\xabCeylons\xc2\xbb sj\xc3\xb8dyktighet, h\xc3\xb8ye lugarstandard, gode kj\xc3\xb8kken og f\xc3\xb8rsteklasses skipsorkester, samt skipets dampdrevne sjalupp. Skipet reiste mot \xc3\xb8st via Suez, f\xc3\xb8r det gjorde anl\xc3\xb8p p\xc3\xa5 Hawaii og San Francisco. Derfra gikk ruten rundt S\xc3\xb8r-Amerika, f\xc3\xb8r \xc2\xabCeylon\xc2\xbb krysset Atlanterhavet via Kapp Verde, Kanari\xc3\xb8yene og Madeira og avsluttet cruiset i Southampton 22. august 1882._NEWLINE_Prisen for \xc3\xa5 delta p\xc3\xa5 cruiset var 500 pund - mer enn tre ganger en gjennomsnittlig \xc3\xa5rsl\xc3\xb8nn for middelklassen i England. De totalt omkring 60 gjestene p\xc3\xa5 skipet hadde derfor mulighet til \xc3\xa5 delta p\xc3\xa5 hele eller deler av reisen etter eget \xc3\xb8nske, og under 40 av disse er antatt \xc3\xa5 ha v\xc3\xa6rt ombord under overseilingen fra India til Japan. P\xc3\xa5litelige ruteskip og kontinentale jernbaner gjorde at reisende som ikke deltok p\xc3\xa5 cruiset fra England kunne stige ombord mens skipet l\xc3\xa5 til kai i Port Said 17. desember 1881, eller Suez to dager senere. Blant disse var juristen Hugh Wilkinson, som publiserte en reisedagbok fra turen der det fremkommer at han forlot England 5. desember, 38 dager etter skipet forlot Southampton. Gjester som deltok p\xc3\xa5 reisens andre halvdel fra San Francisco betalte 250 eller 200 pund, avhengig om de \xc3\xb8nsket \xc3\xa5 reise til San Francisco for egen regning.\n_START_SECTION_\nSkipets rute\n_START_PARAGRAPH_\n\xc2\xabCeylon\xc2\xbb forlot Southampton 29. oktober 1881 med kurs for Suezkanalen, med anl\xc3\xb8p i blant annet Bordeaux via elven Garonne, Lisboa, Gibraltar, Malaga, Marseille og Malta. Skipet passerte Suez 19. desember, og krysset deretter R\xc3\xb8dehavet med kurs for Bombay, Madras og Calcutta. Skipet ankom Penang 2. februar 1882, og passerte deretter Singapore, Johor, Manila og Hongkong. Den 3. mars forlot \xc2\xabCeylon\xc2\xbb Hongkong, og etter \xc3\xa5tte dager ankom skipet Nagasaki. De neste 19 dagene ble tilbrakt i Setouchi, med anl\xc3\xb8p i blant annet Kobe og Yokohama. \xc2\xabCeylon\xc2\xbb forlot Yokohama-omr\xc3\xa5det 25. mars, og satte kursen mot Sandwich\xc3\xb8yene. Skipet brukte 15 dager p\xc3\xa5 den omkring 5600 kilometer lange strekningen, og s\xc3\xa5 Oahu morgenen 8. april. Etter anl\xc3\xb8p i Honolulu og Hilo forlot skipet Sandwich\xc3\xb8yene 17. april. Etter ti dager til sj\xc3\xb8s ankom skipet San Francisco._NEWLINE_\xc2\xabCeylon\xc2\xbb satte deretter kursen s\xc3\xb8rover, med anl\xc3\xb8p i Mazatl\xc3\xa1n, Guayaquil og Callao f\xc3\xb8r rundingen av Kapp Horn. Langs \xc3\xb8stkysten av S\xc3\xb8r-Amerika gjorde skipet anl\xc3\xb8p p\xc3\xa5 Falklands\xc3\xb8yene, i Montevideo, Buenos Aires, Rio de Janeiro og Bahia-distriktet. Skipet bes\xc3\xb8kte St. Vincent, Kanari\xc3\xb8yene og Madeira under Atlanterhavskrysningen \xc3\xb8stover, og skipet ankom Southampton 22. august 1882. Skipets reiste i underkant av 60 000 kilometer i l\xc3\xb8pet av det ti m\xc3\xa5neder lange cruiset.\n_START_SECTION_\n\xc3\x85rene etter verdenscruiset\n_START_PARAGRAPH_\nEtter verdenscruiset ble et kortere cruise til Madeira og Azorene arrangert._NEWLINE_I 1884 ble et cruise i Middelhavet arrangert, med anl\xc3\xb8p i Lisboa, Gibraltar, Malaga, Menorca, Nice, Monte Carlo, Napoli, Capri, Korsika, Elba, Ischia, Palermo, Lipari, Stromboli, Messinastredet, Corfu, Albania, Ithaka, Kefallinia, Saroniabukta, Pireus, Malta, Tunis og Algier._NEWLINE_\xc2\xabCeylon\xc2\xbb gjorde sitt f\xc3\xb8rste anl\xc3\xb8p i Norge i Bergen i 1885, og ble kj\xc3\xb8pt av forl\xc3\xb8peren til The Polytechnic Touring Association i 1896. Quintin Hogg, foreningens grunnlegger, hadde siden 1886 arrangert reiser til Sveits og Boulogne-sur-mer, og senere reiser til Belgia og bl.a. verdensutstillingen i Paris 1889. Cruisereiser til Norge ble arrangert av foreningen allerede fra 1892, og Hogg kj\xc3\xb8pte \xc2\xabCeylon\xc2\xbb til foreningen i 1896 for \xc3\xa5 arrangere slike jevnlig. Foreningens cruise var mindre ekstravagante enn tidligere, ettersom de ikke tillot alkoholholdige varer og pengespill, og ansatte tjenestegjorde som guider ombord, noe som ble poengtert i cruisebrosjyrer fra henholdsvis 1895 og 1897:_NEWLINE_"Concerts and entertainments will be held every evening on board, and everything will be done to make the trip the most delightful ever organised. (...) No intoxicating liquors and gambling will be permitted on board, and the regulations of the Poly on land will be applied to the Poly "on sea"."_NEWLINE_"it\'s most wonderful what a wealth of sight-seeing the Polytechnic guides cram into five days"_NEWLINE_Fjordcruisene arrangert av The Polytechnic var tidlige eksempel p\xc3\xa5 relativt rimelige cruisereiser med klart fokus p\xc3\xa5 utdannelse. En av cruisemarkedets viktigste akt\xc3\xb8rer, Thomas Cook and Son, klaget til det engelske utdanningsdepartementet \xc3\xa5ret etter innkj\xc3\xb8pet av \xc2\xabCeylon\xc2\xbb p\xc3\xa5 grunn av den statlige st\xc3\xb8tten de mottok i forbindelse med reisene.'